Dječaku eksplodirala petarda u ruci, pukla mu tetiva i zglob

**Policija apelira na građane, prvenstveno roditelje da ne dozvole djeci korištenje opasnih pirotehničkih sredstava, mogu uzrokovati teške ozljede ruku, šaka i očiju**

Ponedjeljak, 28. 12. 2015. u 12:02, zadnja izmjena prije 31 minutu    Piše: [Tina Jokić](http://www.24sata.hr/autor/tina-jokic-742)

U Kaštel Gomilici, u nedjelju oko 12.50 sati, ozlijeđen je 10-godišnjak kojemu je petarda eksplodirala u ruci. Riječ je o pirotehničkom sredstvu druge kategorije koje mu je nanijelo teške tjelesne ozljede, preciznije, prijelom članka šake te puknuće tetive. Hospitaliziran je u KBC-u Split.

Dan ranije, u subotu u poslijepodnevnim satima, zbog neopreznog korištenja pirotehničkog sredstva teške ozljede desne šake zadobio je 53-godišnjak. Naime, on je u svojoj obiteljskoj kući u Konavlima aktivirao petardu koju je htio baciti kroz prozor, ali mu je eksplodirala u ruci. Liječnička pomoć mu je pružena u dubrovačkoj bolnici, a policija ga je prekršajno sankcionirala prema Zakonu o eksplozivnim tvarima.

Policija još jednom apelira na građane, prvenstveno roditelje da ne dozvole djeci korištenje opasnih pirotehničkih sredstava jer mogu uzrokovati teške ozljede ruku, šaka, ali i ozljede očiju.

Inače, pirotehnička sredstva druge i treće kategorije smiju se koristiti do 2. siječnja, ali ne i u zatvorenim prostorima. Prodaja je dozvoljena isključivo osobama starijim od 18 godina.